রাঁচিতে অস্ট্রেলিয়ার বিরুদ্ধে তৃতীয় টেস্ট শুরুর ৪৮ ঘণ্টা আগে মাঠের বাইরের মনস্তাত্ত্বিক লড়াই শুরু করে দিলেন বিরাট কোহলিদের গুরু। মঙ্গলবার অনিল কুম্বলে পরিষ্কার জানিয়ে দিলেন, ভারতীয় ক্রিকেটারদের আগ্রাসন নিয়ন্ত্রণের কোনও চেষ্টাই করবেন না তিনি। 
বেঙ্গালুরু টেস্টে হারের পর থেকেই একের পর এক ধাক্কায় জর্জরিত স্টিভ স্মিথের দল। চোটের জন্য সিরিজ থেকে ছিটকে গিয়েছেন মিচেল স্টার্ক এবং মিচেল মার্শ। তার উপর রয়েছে টেস্ট অভিষেক করতে চলা রাঁচির ধূসর উইকেটের আতঙ্ক। এই পরিবেশটাই যে প্রতিপক্ষের উপর মানসিক চাপ বাড়ানোর জন্য আদর্শ, তা ভালই জানেন অভিজ্ঞ কুম্বলে। দ্বিতীয় টেস্টের যাবতীয় বিতর্ক নিয়ে দুই দেশের বোর্ড পরিবেশ ঠান্ডা করার চেষ্টা করলেও কুম্বলে এদিন কার্যত বুঝিয়ে দিলেন, ওসব মাঠের বাইরের ব্যাপার। মঙ্গলবার সাংবাদিক সম্মেলনে কুম্বলের মন্তব্য, ‘‘আমি কখনওই ক্রিকেটারদের স্বাভাবিক আচরণ নিয়ন্ত্রণ করতে চাই না। এ ব্যাপারে বিশেষ ভাবনাচিন্তার প্রয়োজন আছে বলেও তো আমার মনে হয় না!’’ 
স্টিভ স্মিথের ডিআরএস বিতর্ক-সহ ক্রিকেটারদের মধ্যে উত্তেজনা মেটাতে ইতিমধ্যেই ভারতীয় বোর্ড এবং ক্রিকেট অস্ট্রেলিয়া যৌথ বিবৃতি দিয়েছে। শোনা যাচ্ছে ম্যাচের আগেও ‘শান্তির বার্তা’ দিতে কোহলি এবং স্মিথের মধ্যে সাক্ষাৎ হবে। এই সমস্ত উদ্যোগকেই কুম্বলে স্বাগত জানিয়েছেন। বলেছেন, ‘‘খেলার দিকে ফোকাসটা ফিরে আসা জরুরি ছিল। দুই বোর্ড প্রশংসনীয় পদক্ষেপ করেছে।’’ 
তবে এরই পাশাপাশি কুম্বলে বুঝিয়ে দিয়েছেন যে, অবশিষ্ট সিরিজে এখনও প্রচুর বারুদ মজুত রয়েছে। ভারতীয় কোচের কথায়, ‘‘প্রত্যেক ক্রিকেটারই নিজের দায়িত্বটা বোঝে। সকলেই মাঠে নিজের সেরাটা নিংড়ে দিতে চায়। আগামী টেস্টেও দু’দল সেটাই করবে। মনে রাখতে হবে, সিরিজটা খুব গুরুত্বপূর্ণ জায়গায় দাঁড়িয়ে রয়েছে। আমি নিশ্চিত, শেষপর্যন্ত ক্রিকেটই জয়ী হবে।’’ যদিও চলতি বিতর্কের প্রভাব ক্রিকেটারদের উপর পড়েনি বলেই মনে করেন কোহলিদের কোচ। 
বৃহস্পতিবার ভারত যখন মহেন্দ্র সিংহ ধোনির শহরে টেস্ট খেলতে নামবে ধোনি তখন ব্যস্ত থাকবেন বিজয় হাজারে ট্রফির ম্যাচে। কুম্বলের কথায়, ‘‘ধোনির অনুপস্থিতিতে রাঁচিতে ম্যাচ! একটু অন্যরকম লাগছে বইকি। তবে ঐতিহাসিক ম্যাচে ওর শহরের মানুষ নিশ্চয়ই আমাদের পাশে থাকবেন।’’